TARYBOS REGLAMENTAS (EB) Nr. 1353/2004
2004 m. liepos 26 d.
iš dalies keičiantis Reglamentą (EB) Nr. 131/2004 dėl specialių ribojančių priemonių taikymo Sudano atžvilgiu
EUROPOS SĄJUNGOS TARYBA,
Atsižvelgdama į Europos bendrijos steigimo sutartį, ypač į jos 60 ir 301 straipsnius,
Atsižvelgdama į 2004 m. birželio 10 d. Tarybos bendrąją poziciją 2004/510/BUSP, iš dalies keičiančią Bendrąją poziciją 2004/31/BUSP dėl ginklų, šaudmenų ir karinės įrangos embargo Sudanui įvedimo (1),
Atsižvelgdama į Komisijos pasiūlymą,
Kadangi:
(1)
Tarybos bendroji pozicija 2004/31/BUSP (2) numato Sudanui taikyti embargą ginklams, šaudmenims ir karinei įrangai, įskaitant ir draudimą teikti techninę ir finansinę paramą, susijusią su kariniais veiksmais Sudane. Draudimą teikti techninę ir finansinę paramą, susijusią su kariniais veiksmais, Bendrijos lygiu įgyvendina Reglamentas (EB) Nr. 131/2004 dėl specialių ribojančių priemonių taikymo Sudano atžvilgiu (3).
(2)
Atsižvelgiant į pastaruosius įvykius Sudane ir šiame regione, įskaitant Susitarimo dėl ugnies nutraukimo ir humanitarinės pagalbos Darfūro konflikte pasirašymą 2004 m. balandžio 8 d. ir atsižvelgiant į numatomą Afrikos Sąjungos vadovaujamos ugnies nutraukimo komisijos dislokavimą Sudane, Bendroji pozicija 2004/31/BUSP buvo iš dalies pakeista 2004 m. birželio 10 d. Bendrąja pozicija 2004/510/BUSP, numatant papildomą išimtį dėl embargo taikymo Afrikos Sąjungos vykdomoms krizių valdymo operacijoms.
(3)
Ši išimtis taip pat numatoma tam tikros finansinės ir techninės paramos embargui. Todėl Reglamentas (EB) Nr. 131/2004 turėtų būti atitinkamai pakeistas.
(4)
Siekiant užtikrinti, kad išimtis pradėtų veikti kuo greičiau, šis Reglamentas turėtų įsigalioti nedelsiant ir būti taikomas nuo tos dienos, kai priimta Bendroji pozicija 2004/510/BUSP,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 131/2004 4 straipsnis pakeičiamas taip:
„4 straipsnis
1. Nukrypdamos nuo 2 ir 3 straipsnių, priede nurodytos valstybių narių kompetentingos institucijos gali leisti finansuoti ar teikti finansinę paramą ir techninę pagalbą, susijusią su:
a)
žudyti nepritaikyta karine įranga, kuri išimtinai skirta humanitariniam ar apsauginiam naudojimui arba Jungtinių Tautų, Afrikos Sąjungos, Europos Sąjungos ir Bendrijos institucijų stiprinimo programoms;
b)
priemonėmis, skirtomis Europos Sąjungos ir Jungtinių Tautų krizių valdymo operacijoms;
c)
minų šalinimo įranga ir priemonėmis, skirtomis minų šalinimui;
d)
Afrikos Sąjungos vykdomomis krizių valdymo operacijomis, įskaitant priemones, skirtas tokioms operacijoms.
2. Leidimai nesuteikiami veiklai, kuri jau įvyko.“
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2004 m. birželio 10 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. liepos 26 d.